Inwoners hou optog oor ‘giftige’ stortingsterreinFoto: Facebook Ongeveer 2 000 ontstoke inwoners het Saterdag ŉ optog in Hillcrest in Durban gehou om te eis dat die gevaarlike Shongweni-stortingsterrein gesluit word. Die optog, wat ‘Toxic Trek’ genoem is, het deur die sentrale gedeelte van Hillcrest beweeg en by die plaaslike laerskool geëindig waar ŉ memorandum aan die owerhede en ŉ verteenwoordiger van die maatskappy EnviroServ oorhandig is. Die Shongweni-stortingsterrein word deur die departement van omgewingsake se ondersoekeenheid, die Groen Skerpioene, ondersoek. EviroServ is Donderdag vier werksdae kennis gegee om te verduidelik hoekom die departement nie die lisensie vir die terrein moet opskort of terugtrek nie. Inwoners van Kloof, Dassenhoek, Hillcrest, KwaNdengezi, Shongweni, Assagay en omliggende gebiede het aan die optog onder die wakende oog van polisiebeamptes deelgeneem. Aanvanklik is slegs 1 000 mense toegelaat om aan die optog deel te neem, maar 15 minute voor die optog moes begin het die getalle steeds bly toeneem. Die polisie het toe ingestem om die beperking te verslap en die organiseerders het aangekondig dat meer mense toegelaat kan word. Die inwoners het gesê die gifreuk van die stortingsterrein het oor die afgelope twee jaar al hoe erger geword. Desmond D’Sa, ŉ omgewingspesialis van Durban, het gesê hy hoop dat die optog ŉ duidelike boodskap aan EviroServ sal stuur. “Ek glo die maatskappy sal uiteindelik finansieel aanspreeklik gehou word vir die probleme wat hulle vir hierdie gemeenskappe veroorsaak het,” het hy gesê. Foto: Facebook Lauren Johnson, direkteur van die nie-winsgewende organisasie Upper Highway Air, het die memorandum voorgelees voordat sy dit oorhandig het. “Ons glo dat EviroServ ons grondwetlike regte ignoreer, asook die verhoogde getal voorvalle van siektes wat glo met aaklige reuk verband hou. Om nie eers te praat van die sielkundige effek wat dit op ons het om deurentyd te leef met die stank van ŉ giftige stortingsterrein in die lug nie.” William Mngoma, ŉ senior bestuurder by die KwaZulu-Natalse departement van omgewingsake, het die memorandum namens die departement aanvaar en die betogers gerusgestel dat die departement hul besware ernstig sal opneem. “Ons moet seker maak dat almal se regte in ag geneem word, insluitend die van EviroServ,” het Mngoma gesê. Die memorandum het 15 eise gelys, onder meer die toemaak, sluiting en rehabilitasie van die Shongweni-stortingsterrein, die beëindiging van enige uitbreidingsplanne vir die terrein, mediese vergoeding vir inwoners, lugsuiweraars wat by die plaaslike klinieke beskikbaar gestel moet word en dat die maatskappy se uitvoerende hoof, Dean Thompson, moet “ophou om sy kliënte en die gemeenskap te mislei”. EviroServ se bestuurder in KwaZulu-Natal, Dheena Govender, het die memorandum namens die maatskappy aanvaar, maar wou nie kommentaar lewer nie.